D'chinesische Vafåssung garantiad in de Artikl 112 bis 122, dass de autonomen Regionen gwisse Söibstbestimmungsrechte hãm, wås d'Politik und Wiatschåft betrifft. In da Theorie schaut des so aus, dass a autonome Region, wia's de Innare Mongolei jå is, eha an Eamessnsspüiraum hãm, wãun's drum gehd, de nazionaln Richtlinien bei ökonomische Frång umzsetzn. In da Praxis passt da Sekretäa vum Regionalkommitee vu da Partei (d'kommunistische, de jå de oanzige is, de's gibt) åwa gãnz genau auf, ob da Voasitznde vu da Autonomen Region eh brav is. Währnd da Voasitznde in da Rögi a ethnischa Mongoi is, is da Parteisekretäa gwähnli a zuagroasta Han-Chines aus am gãnz an ãndan Teu vum Lãnd. Da jetzige Parteisekretäa zum Beispüi kimmt aus Anhui und hoaßt Chu Bo, da neiche Voasitznde (seid Aprüi 2008) hoaßt Bagatur und is a ethnischa Mongoi, wia aa sei Voagänga, da Yang Jing aus da Ståd Ordos, dea iatst da Voasitznde vu da stååtlichn Kommission fia ethnische Ãnglegnheitn is. D'Regionalregiarung håd im Großn und Gãnzn d'söiwe Struktua wia's aa d'Regiarung vu ana ned-autonomen Provinz vu China håd.